b'\n_START_ARTICLE_\nGrad Gotnik\n_START_SECTION_\nZgodovina\n_START_PARAGRAPH_\nGrad je po pisnih virih leta 1255 dal zgraditi ministerial Gori\xc5\xa1kih grofov gospod vitez Vinter Pazinski. Graditelju je tega leta gori\xc5\xa1ki grof Majnhard III. podelil v fevd ta grad in gospostvo ter se nanj preselil iz Pazina, ter spremenil svoje ime v Gotnikar. Rodbina vitezov Gotnikarjev je izumrla leta 1443, nakar so grad upravljali ministeriali gospodov Devinskih, po katerih so dedovali grofje Walsee. Walseejci so\xc2\xa0\xc2\xbbmorali\xc2\xab\xc2\xa0grad in gospostvo, kot tudi gospostvo Prem, predati [Habsbur\xc5\xbeani|Habsbur\xc5\xbeanom]] oziroma cesarju Frideriku III. Habsbur\xc5\xa1kemu. S tem je bil grad in gospostvo priklju\xc4\x8deno de\xc5\xbeeli Kranjski. De\xc5\xbeelni knezi, Habsbur\xc5\xbeani, so gradove kot fevd ve\xc4\x8dkrat podelil plemi\xc5\xa1kim in vite\xc5\xa1kim dru\xc5\xbeinam, kot lastnino pa v zastavo._NEWLINE_Na gradu Gotnik je bil po letu 1465 upravnik Bernardin pl. Barbo, nato je leta 1469 omenjen vitez Jakob Raunacher, ki ga je nasledil kot oskrbnik Henrik Obernburger. Grad je v prvi polovici 16. stoletja pripadal plemi\xc4\x8dem Sara, ki so ga leta 1551 prodali Juriju in Francu pl. Barbo. Leta 1630 je grad in gospostvo kupil in ga prejel v de\xc5\xbeelnokne\xc5\xbeji fevd vitez Jurij pl. \xc5\xa0temberger, ki ga je leta 1633 prodal bene\xc5\xa1kemu patriciju Emanuelu de Fini. Grad in gospostvo si je kasneje pri\xc5\xbeenil Franc Lazarini, s poroko z Eleno Fini, ki je od brata Girolama \xc5\xbee leta 1656 dobila v zastavo grad in gospostvo Gotnik, leta 1670 pa odkupila._NEWLINE_Franc Lazarini je bil za\xc4\x8detnik rodbine Lazarini na Kranjskem. Nasledil ga je sin Vincezo (tudi na Gotniku), ki je bil leta 1687 v Ljubljani izvoljen v de\xc5\xbeelni zbor Kranjske in s tem priznanje plemi\xc5\xa1kega rodu po materi. Skoraj sto let kasneje, leta 1771, so Lazariniji iz gotni\xc5\xa1ke linije zaprosili cesarico Marijo Terezijo za podelitev povi\xc5\xa1anja v barone._NEWLINE_Grad je bil opu\xc5\xa1\xc4\x8den \xc5\xbee v za\xc4\x8detku 17. stoletju in prepu\xc5\xa1\xc4\x8den v ru\xc5\xa1evine. Konec tega stoletja je Valvasor v Slavi vojvodine Kranjske zapisal:\xc2\xa0\xc2\xbbrazvaline Gotnika stoje na zara\xc5\xa1\xc4\x8deni samotni vzpetini sredi neobljudene divjine, kamor je zaradi razbojnikov nevarno zahajati\xc2\xab._NEWLINE_Lazariniji so konec 17. Stoletja pred vasjo Zabi\xc4\x8de zgradili nov grad ali dvorec (Guettenegg), kjer je bil sede\xc5\xbe gotni\xc5\xa1ke veje, saj je v sosednjem gospostvu Jablanica ostala nova jablani\xc5\xa1ka veja Lazarinijev. Ta dvorec Gotnik so postavili namesto pogorelega lovskega dvorca, ki ga je pozidal \xc5\xbee Jurij pl. \xc5\xa0temberger. Okoli\xc5\xa1ko prebivalstvo mu je nadelo ime grad Boben. Gospostvo Gotnik je ostalo v posesti Lazarinijev do leta 1807, ko je Jozef Lazarini gospostvo Gotnik in Klano prodal rodbini Zambelli de Petris s Krka in se odselil na P\xc3\xb6ls na avstrijsko \xc5\xa0tajersko.'